projecte-aina/catalan_government_crawling huggingface dataset:
L'equip Joves en Valors de Càritas Diocesana de Lleida, presenta l'exposició "Ulisses/Sessilú: una Odissea moderna" a la Biblioteca Pública de Lleida, de l'1 al 28 de febrer.
L'objectiu principal de la mostra és reflexionar sobre l'emigració com una activitat inherent a la condició humana i en absolut criminal, a través de la cultura clàssica.
També vol invocar els Drets Humans reconeguts internacionalment.
En aquesta exposició, que s'ha preparat amb tot el material recollit i les aportacions dels joves participants dels tallers sobre emigrants i anti-rumors, s'estableix un paral·lelisme entre el viatge d'Ulisses per tornar a Ítaca i el viatge dels emigrants i refugiats per arribar a Europa.
La idea va sorgir perquè sobre el mapa del Mediterrani els dos itineraris pràcticament se superposaven.
La inauguració de l'exposició tindrà lloc el dimarts 5 de febrer a les 19 h, i hi haurà una petita visita comentada.
Animac, la Mostra Internacional de Cinema d'Animació de Catalunya organitzada per l' Ajuntament de Lleida, i amb el suport de l' ICEC - Institut Català de les Empreses Culturals, l' ICAA - Instituto de la Cinematografía y las Artes Audiovisuales i CaixaForum Lleida, entre altres col·laboradors, celebra aquest any la seva 23a edició del 21 al 24 de febrer a Lleida.
L'edició d'enguany, tindrà com a tema principal el món de l'animació "stop motion", una tècnica que dona vida fotograma a fotograma a personatges de plastilina, titelles, ceràmica, fotografies, pintura sobre vidre i tants altres materials com la imaginació de l'artista pugui somiar.
Com en les anteriors edicions, els usuaris de la Biblioteca Pública de Lleida poden gaudir d' entrada reduïda presentant a taquilla el carnet de la biblioteca.
Punts oficials de venda d'entrades:
De l'1 al 20 de febrer de 2019.
Caldrà mostrar el carnet de la biblioteca a l'hora d'accedir al recinte.
A la Taquilla Animac (al Hall del Teatre de la Llotja.
Horari: de mitja hora abans de l'inici de la primera sessió a les 13.30 h i de 15.30 h fins mitja hora abans de l'inici de l'última sessió.
Per a més informació visita la web www.animac.cat
Nota: La Biblioteca Pública de Lleida no es fa responsable de possibles canvis o anul·lacions d'activitats programades al Festival ANIMAC.
Es recomana consultar les cartelleres oficials del festival per tenir la informació actualitzada.
Adreçat a infants de 7 a 12 anys
Del 21 al 24 de febrer de 2019 se celebra la 23a edició de l' Animac, la Mostra Internacional de Cinema d'Animació de Catalunya organitzada per l'Ajuntament de Lleida.
Per anar obrint boca, la biblioteca col·labora amb l'Animac organitzant un taller de llibres animats o "flipbooks" adreçat a nens i nenes de 7 a 12 anys que es durà a terme el dissabte 16 de febrer a les 11 h.
El taller, que porta per nom "Cinedit", anirà a càrrec de l'escenògraf Joan Pena.
Els participants podran elaborar el seu propi llibre animat i podran experimentar amb aquesta forma primitiva d'animació, que juga amb la persistència retinal, com la pel·lícula cinematogràfica.
Per a participar-hi cal inscriure's prèviament a través del formulari web, a partir del 6 de febrer.
Dia: dissabte 16 de febrer de 2019
Lloc: Claustre de l'Àrea infantil i juvenil.
Inscripció prèvia a través del formulari web, a partir del 6 de febrer.
Aquest mes de febrer la biblioteca iniciarà un nou cicle de cinema.
En aquesta ocasió, coincidint amb la temàtica del grup de lectura "Cuinant entre llibres: Japó, literatura i gastronomia", ens podrem apropar a la cultura, la història i la manera de viure d'aquest país, a través de les pel·lícules que hi han fet referència.
La primera pel·lícula que projectarem és "La leyenda del samurai: 47 ronin", dirigida per Carl Rinsch.
Està basada en una de les llegendes més antigues de Japó.
Aquest esdeveniment es desenvolupà aproximadament entre 1701 i 1703 i és la llegenda més famosa del codi d'honor samurai: el bushido.
Projectarem també dues pel·lícules d'Akira Kurosawa.
Serà el cas de la segona i la quarta projecció.
Així, la segona pel·lícula del cicle serà "Ran", inspirada en El Rei Lear de William Shakespeare i ambientada al segle XVI.
En un Japó destrossat per la guerra, el vell daimyo Hidetora Ichimonji decideix partir les seves propietats entre els seus tres fills per acabar els seus dies feliços i en pau.
Però les dissensions entre els tres germans submergiran ràpidament les seves famílies, les seves llars i la regió en el caos.
Amb la pel·lícula "Lost in Translation", dirigida per Sofia Coppola, veurem un Japó actual i sobretot descobrirem la ciutat de Tòquio.
Per tancar el cicle, no ens podem perdre "Kagesmusha: la sombra del guerrero" dirigida per Akira Kurosawa.
Ambientada també en el Japó feudal (com les dues primeres pel·lícules), podrem veure un Japó medieval devastat per les guerres i la història d'un lladre escollit per substituir a un moribund poderós senyor de la guerra, amb l'objectiu d'enganyar als seus enemics.
Les pel·lícules es podran veure a la Sala de projeccions audiovisuals (planta baixa), a les 17.00 h.
I si encara voleu veure més pel·lícules per conèixer aquest magnífic país, us recomanem aquest llibre: "Bajo los cerezos en flor: 50 películas para conocer Japón" de Carolina Plou.
El trobareu a l'àrea d'Audiovisuals.
El dia 8 de març se celebra el Dia Internacional de les dones o Dia de la dona treballadora.
Per commemorar aquest dia, la biblioteca ha organitzat diversos actes adreçats al públic en general.
Trobada del grup de cinema amb la directora, guionista i productora de cinema Judit Colell.
Comentarem les pel·lícules "Elisa K", basada en el llibre "Elisa Kiseljak" de Lolita Bosch, i "53 dies d'hivern".
Recital de poesia i música de dones per a tothom, a càrrec de la companyia Carn Angèlica (Gemma Reguant, poesia i Anna Alemany, piano).
Dinamarca, Suècia (2017) 94 min. VO en anglès subtitulada en català.
Tertúlia amb les periodistes Teresa Macià i Anna Sàez al voltant del llibre "Dones que surten del paper", d'editorial Fonoll.
Serà una conversa a tres bandes ja que també hi participarà el coautor del llibre, Francesc Canosa.
El llibre és un recull d'articles i textos periodístics de periodistes catalanes que expliquen un país entre finals del S. XIX i començaments del S. XX.
També trobareu una mostra de fons sobre dones i feminisme al vestíbul de recepció i podeu consultar la guia de lectura "Feminismes" que hem preparat per a l'ocasió.
A través d'aquestes activitats i d'altres que es realitzen durant l'any, la biblioteca participa al III Pla Municipal de Polítiques d'Igualtat de Gènere a Lleida 2017-2021, coordinat per la Regidoria d'Igualtat de l'Ajuntament de Lleida.
L'objectiu és difondre les creacions i expressions culturals de les dones, visibilitzar-les i posar-les en valor.
L'art més jove de les terres catalanes es pot veure a Lleida
El Claustre de l'hemeroteca de la Biblioteca Pública de Lleida acull la mostra de la XXI Biennal d'Art Contemporani Català, un certamen que aposta per l'art més nou dels joves creadors del país i que es podrà veure fins el 30 d'abril.
A la convocatòria pública oberta a tots els joves del país s'hi varen presentar 65 dossiers, d'entre els quals el jurat de selecció ha triat els 11 artistes que conformen l'edició d'enguany, i als quals s'atorga un ajut de 300 € per a la producció d'obra.
Les obres escollides són representatives dels diferents corrents de la plàstica que en aquests moments conreen els artistes catalans.
Els onze artistes seleccionats provenen de diferents territoris de Catalunya, d'entre els quals en destaquem dos de lleidatans, Carles Llonch i Joan Pallé.
La Biennal és itinerant pel país i un impuls a l'art d'avui, a més d'un toc d'atenció de la creativitat més jove del país, en un moment difícil de fortes retallades culturals, que els nostres artistes pateixen profundament.
També és una motivació de la societat vers l'espiritualitat de l'ésser humà, mostrant la diversitat de formes i sensibilitats de joves artistes de diferents procedències, per a crear un món diferent a través de les arts visuals.
La Biennal d'Art Contemporani Català és organitzada i coproduïda a nivell general per Canals-Galeria d'Art i compta amb el suport de la Generalitat de Catalunya i la col·laboració dels diferents ajuntaments que l'acullen, a més d'institucions i empreses públiques i privades.
Per celebrar-ho, la Institució de les Lletres Catalanes —amb la col·laboració de diverses entitats públiques i privades— celebra una gran festa de la paraula i les lletres i fomenta tot un seguit d'iniciatives, presencials i/o a través de la xarxa, arreu dels territoris de parla catalana.
Es fa la tria d'un autor/a qui s'encarrega un poema que es tradueix a nombroses llengües, mostrant la riquesa mundial de la poesia en un joc de tornaveu poètic de gran extensió territorial (amb celebració des d'Alacant a l'Alguer, i des de la Franja a Puigcerdà).
Enguany, la poesia commemorativa ha estat escrita per l'autora cerverina Rosa Fabregat, i ha estat traduïda a 20 idiomes diferents.
Com cada any, la Biblioteca Pública de Lleida se suma aquesta iniciativa i ha organitzat les següents activitats:
Celebració del Dia Mundial de la Poesia a càrrec de l'Agrupació Teatral TOAR.
Amb el Cicle d'autors de Lleida "Camins Fondals" de Felip Gallart.
Poeta: Miquel Lladó "100 anys del seu naixement".
Tastet teatral jove, amb motiu del Dia mundial del Teatre, a càrrec del grup de joves del TOAR-Aula.
Celebració del Dia Mundial de la Poesia i el Dia Mundial de les persones amb Síndrome de Down.
Amb la participació dels joves de l'Associació Down Lleida i els alumnes del Centre de Normalització Lingüística.
Projecció del curt "Para Volar", de Melissa Estaba, protagonitzat per Judith García i Joan Sorribes.
Salutació virtual de Rosa Fabregat, autora de la poesia commemorativa del DMP.
Lectura de la poesia en diversos idiomes, a càrrec dels alumnes del CNL de Lleida.
Ho organitzen: Associació Down Lleida, Centre de Normalització Lingüística de Lleida i Biblioteca Pública de Lleida.
El Servei de Biblioteques del Departament de Cultura i el Col·legi Oficial d'Odontòlegs i Estomatòlegs de Catalunya (COEC) impulsen el projecte "La Fada de les dents" a les biblioteques públiques.
Es tracta d'un projecte del COEC que té per objectiu fomentar l'educació en salut bucodental entre els infants a través de la lectura.
Dins de les accions que es duran a terme, el COEC ha editat el llibre infantil "La veritable història de la fada de les dents", escrit per l'odontòleg i escriptor Albert Juvany i il·lustrat per Elena Frauca, del qual es distribuiran 400 exemplars a les biblioteques públiques de Catalunya.
Igualment s'han seleccionat un total de tretze biblioteques públiques de tot el territori i representants de tota la població de Catalunya per tal de difondre entre els infants els consells bucodentals del llibre a través d'una activitat de contacontes.
Juntament amb aquesta activitat, una persona professional de l'odontologia realitzarà un taller que donarà a conèixer la importància de la salut oral i els bons hàbits de salut bucodental als nens i nenes assistents i a les persones adultes que els acompanyin.
S'obsequiarà a les famílies assistents amb un exemplar del llibre "La veritable història de la fada de les dents", amb un màxim de 30 exemplars per biblioteca.
A la Biblioteca Pública de Lleida aquesta activitat es realitzarà el dimarts 20 de novembre a les 18 h, a la Sala d'actes i està especialment adreçada a nens i nenes de 5 a 10 anys i les seves famílies.
El Servei de Biblioteques del Departament de Cultura acaba de publicar la bibliografia Món jove: recomanacions per a fer lectors adolescents, adreçada als conductors de clubs de lectura i als professionals que volen treballar temes d'interès dels adolescents.
Aquesta guia inclou els títols més nous de llibres de coneixements, novel·les, còmics i pel·lícules, dividits en grans camps temàtics que abasten els canvis físics i emocionals que es viuen en l'adolescència, les relacions amb la família i amics, la preocupació pels estudis i el futur professional.
La guia ha estat coordinada per la secció de Col·lecció del Servei de biblioteques i ha comptat amb la participació de diversos bibliotecaris d'arreu de Catalunya, entre les quals, la nostra companya responsable de l'Àrea infantil i juvenil, Xosse Nofre.
També ha comptat amb el suport i la presentació de Jaume Funes, psicòleg, educador i periodista.
Podeu descarregar-vos la guia clicant a l' enllaç.
Del 15 d'octubre al 30 de novembre s'està duent a terme la campanya " Fas 6 anys, tria un llibre " mitjançant la qual, tots els infants que aquest 2018 compleixin 6 anys poden bescanviar la targeta-regal que han rebut a casa seva a qualsevol de les llibreries participants i triar un llibre per començar així la seva biblioteca particular.
Aquesta campanya té com a objectius que els nens i les nenes descobreixin les llibreries amb un adult, i que aprenguin a donar valor al llibre.
És una acció de foment de la lectura dins del Pla de lectura 2020 del Departament de Cultura amb el Gremi de Llibreters de Catalunya amb la col·laboració dels departaments d' Ensenyament, de Vice-Presidència, Economia i Hisenda, d' Acció Exterior, Relacions Institucionals i Transparència i la participació del Gremi d'Editors de Catalunya, l' Associació d'Editors en Llengua Catalana, la Corporació Catalana de Mitjans Audiovisuals (CCMA), IDESCAT, RENFE i l' ONCE.
La Biblioteca Pública de Lleida acollirà l'acte de cloenda de la campanya, que tindrà lloc dissabte 1 de desembre amb l'espectacle participatiu "Balla'm un llibre", pensat exclusivament per als nens i nenes que han participat a la campanya.
L'espectacle serà a càrrec de la ballarina Clàudia Solwat, que convidarà als infants a jugar amb l'objecte-llibre, per després endinsar-se en les seves pàgines, emprant el llenguatge corporal propi de la dansa.
Tots els infants que hagin bescanviat la targeta-regal rebran una invitació per assistir a l'acte i han d'enviar un missatge a l'adreça de correu electrònic [EMAIL] si estan interessats a assistir-hi.
Posteriorment la biblioteca confirmarà la reserva de plaça ja que les places són limitades.
Laura Borràs, consellera de Cultura i comptarà amb el suport dels representants de les entitats col·laboradores.
Dimarts 11 de desembre a les 18 h tindrà lloc a la Biblioteca Pública de Lleida un taller sobre ciberseguretat dins de la campanya "Practica els hàbits cibersaludables" que s'emmarca en el programa Internet Segura, desenvolupat i executat pel Centre de Seguretat de la Informació de Catalunya (CESICAT) del Departament de Polítiques Digitals i Administració Pública.
La campanya s'adreça a la ciutadania amb l'objectiu d'informar sobre els riscos i les bones pràctiques a l'hora de navegar per Internet i fer servir les noves tecnologies i també vol sensibilitzar i conscienciar tota la societat catalana en seguretat a la xarxa.
Així, conjuntament amb el Servei de biblioteques del Departament de Cultura, s'ha organitzat un taller sobre ciberseguretat a sis biblioteques de Catalunya, entre les quals hi ha la Biblioteca Pública de Lleida.
En aquest taller de caràcter pràctic i amè amb una durada aproximada d'una hora, es donaran una sèrie de consells i de bones pràctiques amb l'objectiu de fer de la xarxa un espai segur, de respecte i de convivència.
Per a participar-hi, cal ser usuari de dispositius mòbils (telèfons mòbils intel·ligents o tauletes) i portar-lo a la sessió.
Taller per a la pràctica d'uns hàbits cibersaludables
Dia i hora: Dimarts 11 de desembre a les 18 h
Lloc: Aula de formació de la Biblioteca Pública de Lleida.
Inscripcions a l'Àrea d'audiovisuals.
Us animem a participar al taller i a descobrir la campanya "Practica els hàbits cibersaludables"!
Aquest 2019 arribem a la 6a edició del grup de lectura Cuinant entre llibres, i aquest cop el nostre destí serà Japó.
Durant les sessions llegirem novel·les d'escriptors nascuts al país nipó i degustarem receptes típiques de la seva cuina.
Cuinant entre llibres: Japó, literatura i gastronomia constarà de cinc sessions al llarg dels mesos de gener, febrer, març, abril i maig, i l'objectiu és llegir i comentar els llibres proposats a la vegada que descobrim i gaudim amb els plats i dolços típics del país.
El calendari de les sessions i les lectures proposades són:
Les sessions es faran al vestíbul de l'àrea de col·lecció local (segona planta) de les 18 a les 19'30h.
Els usuaris s'han de comprometre a portar alguna recepta per a degustar-la durant la sessió escollida (el primer dia entregarem un dossier amb propostes de receptes).
Cal inscriure's a través del formulari d'inscripció o omplint la butlleta d'inscripció que podeu demanar a recepció.
Rebreu un correu electrònic confirmant la inscripció.
S'acosten les festes de Nadal i com cada any la Biblioteca Pública de Lleida rebrà el gran Camarlenc que vindrà a recollir les cartes dels nens i nenes de Lleida per als Reis Mags d'Orient.
L'activitat tindrà lloc el dimecres 2 de gener a les 12 h al Claustre de l'Hemeroteca i està organitzada per l' Ajuntament de Lleida amb la col·laboració de la biblioteca.
Abans, però, cal pensar bé què es vol demanar a ses Majestats d'Orient i després, redactar la carta amb molt bona lletra.
Per posar-ho encara més fàcil, a la biblioteca trobareu la carta per omplir amb els vostres desitjos, que a més, té un espai reservat per incloure-hi un llistat de llibres.
Enguany el disseny ha estat a càrrec de la il·lustradora Cristina Losantos.
L'imprès també es pot descarregar a la web del Servei de Biblioteques.
Si necessiteu idees o recomanacions de llibres per posar a la carta, podeu consultar la guia de lectura "Per Nadal, un llibre és un bon regal" que hem preparat des de l'Àrea infantil i juvenil.
La carta als reis és una iniciativa del Servei de Biblioteques de la Generalitat de Catalunya [http://biblioteques.gencat.cat] i compta amb la col·laboració del Gremi d'Editors de Catalunya i el Gremi de Llibreters de Catalunya.
Ser soci de la biblioteca té més avantatges que mai.
Presentant el vostre carnet d'usuari obtindreu descomptes a espectacles de teatre, dansa, exposicions, cinema i activitats formatives de diferents entitats de la ciutat de Lleida i Catalunya.
Consulteu les condicions i les activitats ofertes en aquesta pàgina, que anirem actualitzant periòdicament.
Si sou membres d'una entitat i esteu interessats en oferir descomptes amb el carnet de la biblioteca a les vostres activitats, podeu contactar amb nosaltres a través del correu electrònic [EMAIL].
Nota: La Biblioteca Pública de Lleida no es fa responsable de possibles canvis o anul·lacions d'actes programats per entitats organitzadores alienes a la Biblioteca Pública de Lleida.
L'any 2013, la biblioteca publica el seu primer Pla estratègic amb l'objectiu de gestionar els recursos amb la màxima eficiència per a poder oferir serveis de qualitat.
El Pla pretén ser una eina al servei de la gestió de la biblioteca i un marc de referència que n'ha de marcar les línies generals de funcionament durant el periode 2013-2015.
El Pla defineix la biblioteca com el servei cultural que millor pot garantir l'accés democràtic a la informació, la cultura, la formació contínua i el lleure.
L'any 2016, la biblioteca publica el seu segon Pla estratègic per continuar amb la forma de treball assolida en el periode anterior i establir nous objectius per al periode 2016-2018.
Les noves línies de treball es concentren en dos eixos primordials com són els usuaris i la col·lecció, i incorporant l' accessibilitat, la qualitat i la professionalitat com a valors que han de prevaldre en el desenvolupament de l'activitat de l'equipament.
Des d'aquest apartat es poden consultar les dades estadístiques de la biblioteca que es van recollint anualment al programa de gestió SÍNTESI.
Per una banda, es poden descarregar els informes estadístics de rendiment anual, que ofereixen dades sobre diferents àmbits: equipament, personal, fons, despesa, carnets, visitants, préstec, accés a internet i ofimàtica i activitats.
Per l'altra, es poden descarregar els informes estadístics evolutius que permeten comparar les dades de diversos anys i veure les variacions que hi ha hagut en els diferents indicadors.
Per últim, també es poden descarregar les infografies que mostren les dades estadístiques dels principals indicadors de manera resumida i gràfica.
Per a més informació sobre estadístiques d'equipaments bibliotecaris podeu consultar el cercador DadesBib.
Gaudeix d'entrada reduïda amb el carnet de la biblioteca
Animac, la Mostra Internacional de Cinema d'Animació de Catalunya organitzada per l' Ajuntament de Lleida, i amb el suport de l' ICEC - Institut Català de les Empreses Culturals, l' ICAA - Instituto de la Cinematografía y las Artes Audiovisuales - i CaixaForum Lleida, entre altres col·laboradors, celebra aquest any la seva 24a edició del 27 de febrer a l'1 de març a Lleida.
L'edició d'enguany, tindrà com a tema principal la memòria, sota el títol "Time Capsule".
L'animació és un mitjà poderós per recuperar el passat, per recol·lectar i conduir els records, el temps viscut, la història.
Com en les anteriors edicions, els usuaris de la Biblioteca Pública de Lleida poden gaudir d' entrada reduïda presentant a taquilla el carnet de la biblioteca.
Una novetat d'aquesta edició d'Animac és el projecte "La Xarxa de la Memòria", organitzat conjuntament entre l' EAM Leandre Cristòfol i Animac, amb el suport de la FECOM, la Regidoria de Comerç, Mercats i Consum i la Regidoria d'Educació, Cooperació, Drets Civils i Feminismes de l'Ajuntament de Lleida.
El projecte consisteix en petites peces d'animació sobre la temàtica de la memòria, creades pels alumnes del cicle superior d'Il·lustració de l'EAM Leandre Cristòfol a partir de fotografies històriques de Lleida.
Aquestes animacions es podran veure en diversos aparadors de comerços de la ciutat i en set espais públics de Lleida, entre els quals la biblioteca, fent ús de la tecnologia de realitat augmentada i en concret de l'app Artivive.
A més, com cada any, la biblioteca participa a l'espai ANIMACREA amb una selecció de llibres sobre animació que es podran consultar durant els dies del festival.
Punts oficials de venda d'entrades
Horari: de mitja hora abans de l'inici de la primera sessió a les 13.30 h i de 15.30 h fins mitja hora abans de l'inici de l'última sessió.
Per a més informació visita la web www.animac.cat
Inauguració i cloenda: L'entrada és gratuïta, sense invitació.
d'arribada i estan limitades a l'aforament de la sala
Dies: 27, 28 i 29 de febrer i 1 de març de 2020.
Nota: La Biblioteca Pública de Lleida no es fa responsable de possibles canvis o anul·lacions d'activitats programades al Festival ANIMAC.
Es recomana consultar les cartelleres oficials del festival per tenir la informació actualitzada.
El Castell Templer de Gardeny ofereix entrada gratuïta als usuaris de la Biblioteca Pública de Lleida que presentin el carnet de soci al moment de comprar les entrades.
Atenent a les resolucions dictades en matèria de salut pública per a la contenció del brot epidèmic de la pandèmia de la COVID-19, us recomanem visitar la pàgina web d'aquest equipament per consultar-ne l'obertura i les condicions de visita.
Imprescindible inscripció prèvia (places limitades) a:
Preu visita: 5 € / persona (no hi ha descompte amb el carnet de la biblioteca).
Gratis per als menors de 13 anys (màxim 2 infants per adult).
I si arribes al castell amb el bus turístic de les 11 i les 12 h els caps de setmana i festius, tindràs entrada gratuïta!
Consulteu l'horari del bus turístic a Turisme de Lleida.
Del 12 de setembre al 30 de novembre i de l'1 de febrer al 23 de juny
Dissabtes, diumenges i festius: de 10 a 13.30h
Del 24 de juny a l'11 de setembre
De dimarts a diumenges i festius: de 10 a 14h
Tancament de la guixeta 30' abans de l'hora de tancament del Castell.
Nota: La Biblioteca Pública de Lleida no es fa responsable de possibles canvis o anul·lacions d'activitats programades al Castell Templer de Gardeny.
Es recomana consultar les cartelleres oficials d'aquest equipament per tenir la informació actualitzada.